**Գրիգոր VIII** (լատ.՝ Gregorius Octavus, ավազանի անունը՝ Մորիս Բուրդին, 11-րդ դար, Կորեզ, Լիմուզան - 1137, Կավա դե Տիրենի, Սալեռնո, Կամպանիա, Իտալիա), Հռոմի Կաթոլիկ եկեղեցու հակապապ 1118 (մարտի 10)-1121 (ապրիլի 22) թվականներին։

Կենսագրություն
--------------

Մորիս Բուրդինը ծնվել է Ֆրանսիայի Լիմուզան երկրամասում։ Կրթություն ստացել է Կլյունի քաղաքի համանուն վանքում, Լիմոժում և Կաստիլիայում։ Եղել է սարկավագ Տոլեդոյում, և 1098 (1099) թվականին կլյունեցիները նրան երաշխավորում են որպես եպիսկոպոս Պորտուգալիայի Կոիմբրա քաղաքում։ 1111 թվականին, չորս տարի Սուրբ Երկրում ուխտագնացությունից հետո, Մորիսը դառնում է Պորտուգալիայի Բրագա քաղաքի արքեպիսկոպոս։

Նա եղել է Հենրիխ (Էնրիկե) Բուրգունդացու հավատարիմ դաշնակիցը պորտուգալական եկեղեցին վերակազմավորելու գործում։ Հենրիխը Կաստիլիայի թագավորի վասալն էր։ 1114 թվականին նա ներքաշում է Մորիսին Կաստիլիայում պապական ներկայացուցիչ Բերնարդ Տոլեդոյի հետ վեճի մեջ։ Արդյունքում Մորիսին կանչում են Հռոմ։ Նրան հաջողվում է հեղինակություն ձեռք բերել Պասքալիս II պապի մոտ, և 1116 թվականին պապը նրան որպես պատվիրակ ուղարկում է Հենրիխ V (1105–1125) գերմանացի թագավորի մոտ։ Այդժամ պապը փախչում է Հռոմից, և Մորիսն անցնում է արքայի կողմը։ Վերջինս գալիս է Հռոմ, և 1117 թվականի մարտի 23-ին Զատկի օրը Մորիսը կրկնակի թագադրում է նրան, քանի որ նախորդ թագադրումը, որն անցկացրել էր Պասքալիս II-ը, հայտարարվում է անօրինական։ Այդ մասին իմանալով՝ Պասքալիսը հեռացնում է Հենրիխ թագավորին եկեղեցուց, իսկ Մորիսին՝ ծառայությունից։

Երբ Պասքալիսը մահանում է 1118 թվականին, Հենրիխը Հռոմից վտարում է նորընտիր Գելասիոս II պապին (1118–1119), քանի որ նա հրաժարվել էր կազմակերպել կայսեր հանդիսավոր այցը։ Կարդինալների մի մասը, որոնք Հենրիխի կողմնակիցներն էին, չեղյալ են համարում Գելասիոսի ընտրությունը և Մորիսը հայտարարվում է նոր պապ։ Նա վերցնում է Գրիգոր VIII անունը։ Կապուայում ապաստանելով 1118 թվականի ապրիլի 7-ին՝ Գելասիոսը Հենրիխ V-ին և Գրիգոր VIII պապին հեռացնում է եկեղեցուց։

1119 թվականին Գելասիոս II-ի մահից հետո նոր պապ ընտրվում է Կալիստոս II-ը, և Հենրիխ V-ը ստիպված էր փոխզիջումների գնալ պապական աթոռի հետ։ Դա ավարտվում է Վորմսի համաձայնագրի ստորագրությամբ (1122 թվականի սեպտեմբերի 22)։ Գրիգոր VIII պապն այլևս արքային պետք չէր։ Երբ Կալիստոս II-ը մտնում է Հռոմ, նա հեռանում է Սուտրի։ 1121 թվականի ապրիլին ութօրյա պաշարումից հետո տեղի բնակիչները մատնում են հակապապին։ Գրիգորը ձերբակալվում է, իսկ ավելի ուշ՝ տեղափոխվում Սալերնոյի Լա Կավա եկեղեցի (La Trinità della Cava), որտեղ և 16 տարի անց՝ 1137 թվականին մահանում է։

Տես նաև
-------

* Հռոմի պապերի ու հակապապերի ցանկ
* Հակապապ

Ծանոթագրություններ
------------------

Արտաքին հղումներ
----------------

* Cardinals of the Roman Catholic Church: Election of March 8, 1118
* The Catholic Encyclopedia

|  |  |  |  |  |
| --- | --- | --- | --- | --- |
| 

| * դ
* ք
* խ
Հռոմի Կաթոլիկ եկեղեցու հակապապեր |
| --- |
|  |
| 
Նատալիուս •
Հիպողիտոս •
Նովատիանոս •
Փելիքս II •
Ուրսինոս •
Եվլալիոս •
Լավրենտիոս •
Դիոսկորոս •
Թեոդորոս •
Պասքալիս •
Կոստանդինոս II •
Փիլիպպոս •
Հովհաննես VIII •
Անաստաս •
Քրիստափոր •
Բոնիփակիոս VII •
Դոմն II •
Հովհաննես XVI •
Գրիգոր VI •
Բենեդիկտոս X •
Ոնորիոս II •
Կղեմես III •
Թեոդորիկ •
Ալբերտոս •
Սեղբեսարոս IV •
Գրիգոր VIII •
Կելեստինոս II •
Անակղետոս II •
Վիկտոր IV •
Վիկտոր IV II •
Պասքալիս III •
Կալիստոս III •
Իննովկենտիոս III •
Գրիգոր XI •
Նիկողայոս V •
Կղեմես VII •
Բենեդիկտոս XIII •
Ալեքսանդր V •
Հովհաննես XXIII •
Կղեմես VIII •
Բենեդիկտոս XIV •
Բենեդիկտոս XIV II •
Փելիքս V
 |  |

 |


|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | Բրիտանիկա (օնլայն) · Բրոքհաուս · Իտալացիների կենսագրական բառարան · Մեծ կատալոնական · Ուղղափառ · Catholic (1997—…) |
|  |
| Չափորոշչային վերահսկողություն | GND: 118718703 · LCCN: nb2007018238 · SUDOC: 132216043 · VIAF: 77110777 · WorldCat VIAF: 77110777 |

 |